Gary Williams

Gary Williams (s. 7. joulukuuta 1977) on englantilainen jalkapallovalmentaja. Hän toimii Naisten Liigassa pelaavan Åland Unitedin päävalmentajana, jossa tehtävässä Williams aloitti marraskuussa 2012. Aikaisemmin hän on valmentanut HJK:n naisten joukkuetta vajaan kahden kauden ajan.

Williams vaikutti Suomessa jo ennen nimitystään HJK:n päävalmentajaksi elokuussa 2008. Hän toimi vuodesta 2007 lähtien seuran juniorijoukkueiden parissa. Naisten liigajoukkueen valmennustehtävät jätettyään Williams valmensi PK-35:n junioreita sekä toimi SPL:n Helsingin piirijoukkueen valmentajana. Hän on aikaisemmin valmentanut myös Yhdysvalloissa neljän vuoden ajan Lindsey Wilson Collegen yliopistojoukkueita. Miesten joukkueen valmentajana hän toimi vuonna 2001 ja naisten vuosina 2004–2006. Omaa pelaajakokemusta Williamsilla on muun muassa Chelsean sekä AFC Bournemouthin junioriakatemioista.

Saavutukset valmentajana 
Naisten SM-hopeaa: 2008
Naisten Suomen Cupin voitto: 2008
Naisten liigacupin voitto: 2009

Lähteet 
Klubi – HJK:n asiakaslehti 3/2008 (s. 28–31)

Viitteet

Englantilaiset jalkapallovalmentajat
Vuonna 1977 syntyneet
Elävät henkilöt